**Putinam/Marcinkēvičam un brāļiem Šiciem TOP6, Aparjodei TOP10 Insbrukā**

24. novembrī ar dāmu un divvietīgo ekipāžu sacensībām Insbrukā, Austrijā aizvadīta 1. Viessmann Pasaules kausa posma pirmā sacensību diena. Dāmu konkurencē sezonu lieliski sāka Kendija Aparjode, kurai augstā 9. vieta, bet divvietīgo ekipāžu konkurencē izcils starts Kristenam Putinam/Imantam Marcinkēvičam, kuriem 4. vieta, kā arī brāļiem Šiciem, kuri noslēdza labāko sešinieku.

K. Aparjode devīto labāko laiku uzrādīja jau pirmajā braucienā, savukārt ar nedaudz lēnāku laiku otrajā braucienā desmitais rezultāts, kas summā ļāva saglabāt 9. vietu. Sacensību uzvarētājai pieredzējušajai vācietei Natālijai Geisenbergerei K. Aparjode divu braucienu summā zaudēja 0.482 sekundes. Arī sudrabs un bronza Vācijas sportistēm Jūlijai Taubicai un Tatjanai Hefnerei.

“***Sajūtas labas, prieks, ka spēju iebraukt labāko desmitniekā, taču trasē rezerves ir vēl daudz. Pirms sacensībām nebija daudz treniņbraucienu, tāpēc dažas vietas trasē nebija ideālas, viena no tām 8/9 virāžas, bet vēl rīt ir iespēja sevi pierādīt sprintā, ko arī centrīšos īstenot***,” komentē K. Aparjode.

Lieliskus starta laikus rādīja Elīza Cauce, uzrādot attiecīgi devīto un septīto labāko laiku braucienos, taču trasē nespēja šīs pozīcijas saglabāt. Pirmajā braucienā E. Cauce uzrādīja 11. labāko laiku, taču otrajā braucienā un arī summā 15. vieta. Ne tik veiksmīgi starti Ullai Zirnei, kura pirmajā braucienā uzrādīja 18. labāko laiku, otrajā braucienā 19., bet summā 18. vieta.

Divvietīgo ekipāžu konkurencē lielisku sniegumu abos braucienos rādīja Putins/Marcinkēvičs, kuri Nāciju kausa sacensībās piektdien tika diskvalificēti pārsvara dēļ, taču nelielā dalībnieku skaita dēļ varēja starta pamatsacensībās. Jaunie sportisti ceturto labāko laiku uzrādīja pirmajā braucienā, taču otrajā bija par dažām simtdaļām lēnāki un ieņēma 8. vietu, kas gan summā ļāva saglabāt vietu labāko četriniekā. Uzvarētājiem mājiniekiem austriešiem Stoiem/Kolleram, kuri bija nepārspēti abos braucienos, latvieši piekāpās par 0.409 sekundēm. Sudrabs vāciešiem Toni Egertam/Sašam Benekenam, bet bronza krievu sportistiem Južakovam/Prohorovam.

Neveiksmīgs pirmais brauciens izvērtās brāļiem Andrim un Jurim Šiciem, uzrādot vien 13. rezultātu, taču otrajā braucienā viņi spēja uzlabot savu laiku par vairāk kā trīs desmitdaļām, kas deva otro laiku braucienā un ļāva pakāpties uz 6. vietu summā (+0.492). Neveiksmīgas sacensības trešajai latviešu ekipāžai ar Oskaru Gudramoviču/Pēteri Kalniņu, kuriem 14. labākais laiks pirmajā, bet 18. laiks otrajā braucienā, kas summā deva 16. vietu.

Mūsējo gaitām trasē arī šajā sezonā būs iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.

Sacensības svētdien, 25. novembrī, turpināsies ar vīriešu un sprinta sacensībām, ko tiešraidē iespējams vērot no plkst. 11:10 līdz 16:25. Vīru konkurencē uz starta stāsies visi Latvijas pārstāvji – Kristers Aparjods, Inārs Kivlenieks, Artūrs Dārznieks un Riks Kristens Rozītis. Pēc pirmās sacensību dienas starta vietu sprinta sacensībās nodrošinājuši arī Kendija Aparjode, Elīza Cauce, Kristens Putins/Imants Marcinkēvičs un Andris Šics/Juris Šics.